  Туспуктэм: Анжелика Тихонова Анжелика Тихонова корреспондент «Удмуртия» книгапоттоннилэн «Удмурты. Зов языческих предков» ужез 2021-тӥ ар понна Россиысь 50 устоосыз книгаос пӧлы пыриз. Вормисьёсты Россиысь книгапоттӥсьёслэн ассоциацизы ялӥз. Со сярысь издательстволэн «ВКонтакте» мерлыко вотэсысь бамаз ивортӥзы. Удмуртъёслэн осконзы сярысь книга потэм бераз ик калыке вӧлмиз. Сое кылдытон бордын издательствоысь валтӥсь редактор Георгий Грязев ужаз, дизайнер луыса Валентин Семёнов тыршиз, нош ӵектосэн Юрий Кузнецов кивалтӥз. Книгае истори тодосъя докторлэн, профессорлэн Владимир Владыкинлэн, истори тодосъя докторлэн, Россиысь тодосъя академилэн Уфаысь эскеронъёсъя федерал центрысьтыз Этнологи эскеронъёсъя Р. Г. Кузеев нимо институтысь тодосъя валтӥсь ӧнерчилэн Ранус Садиковлэн но Башкортостанысь Историяя но лулчеберетъя удмурт центрысь валтӥсь ӧнерчилэн Ирина Самигуловалэн статьяоссы пыризы. Пусъём, вожвылъяськонэ 125-лэсь трос книгапоттонниос 2021-тӥ арын потэм 550 пала изданиоссэс келязы вал. Тодэ вайытом, «Удмурты. Зов языческих предков» книга «Удмурты» сериез азьланьтэ но ньылетӥез луэ. Туэ со «П. И. Чайковскийлэн вордскем шаераз арлэн книгаез» III улосвылкуспо фестиваль-вожвылъяськонын «Удмуртиысь устоез книга» номинациын вормиз. Нош кемалась ик ӧвӧл Москваын «Красная площадь» VIII книга фестиваль улсын Россиысь книгапоттӥсьёслэн ассоциациенызы радъяськись «Книга года» вожвылъяськонын «Лучшее региональное издание» нимез басьтӥз. Тегъёс: Удмуртия книгаос книгапоттонни вожвылъяськон удмуртъёс Россия  